Перадкалядны час мы правялі актыўна, ў чаканьні Раства Хрыстовага мы ня толькі маліліся за тых, хто ў патрэбе, але яшчэ і добрымі ўчынкамі хацелі пераказаць Божую любоў, якая прыходзіць у сьвет з Дзіцяткам Ісусам. За некалькі тыдняў нашыя вернікі сабралі сродкі, на якія мы змаглі набыць дзіцячыя хрысьціянскія кніжкі ў Біблійным таварыстве, а таксама цукеркі, мандарынкі, бенгальскія агеньчыкі, цацкі і інш. на падарункі для дзетак, як сваіх, парафіяльных, так і тых, якія ня маюць сям’і і не атрымаюць ад бацькоў падарунка. Вялікі дзякуй спадарыні Алёне Ўсошынай – жонцы нашага маладога сьвятара, якая, будучы на апошнім месяцы цяжарнасьці, займалася выбарам цукерак – дзе іх купіць, а яшчэ і як прывезьці... Ведаем, што ты нарадзіла ўжо сына, таму – віншуем!!! І молімся за вас! Такім чынам, мы падрыхтавалі 100 падарункаў. 65 падарункаў раздалі падчас Каляднага дзіцячага сьвята нашым дзеткам, 15 падарункаў адвезьлі ў Сацыяльны прытулак Фрунзенскага раёну г.Менску. У сувязі з рамонтам іхняга будынку, на жаль, прыйшлося абыйсьціся без усялякай праграмы для дзетак, як звычайна мы рабілі, але дзеці былі вельмі задаволены, і дырэктар гэтага Цэнтру падзякавала ўсім, хто ахвяраваў сродкі на падарункі дзецям.